b'\n_START_ARTICLE_\nNoriaki Kasai\n_START_SECTION_\nPred skoki\n_START_PARAGRAPH_\n\xc5\xa0portu se je posvetil \xc5\xbee v svojih zgodnjih letih. Najprej se je preizkusil kot teka\xc4\x8d na dolge proge v atletiki. Bil je sicer dober v teku na 10 000 metrov, toda pri devetih letih se je v lokalnem klubu prvi\xc4\x8d sre\xc4\x8dal s skoki in od takrat je povsem posve\xc4\x8den temu \xc5\xa1portu.\n_START_SECTION_\nZa\xc4\x8detki, 1988-91\n_START_PARAGRAPH_\nNa tekmah za svetovni pokal se je prvi\xc4\x8d pojavil decembra 1988 v starosti dobrih 16 let na dveh doma\xc4\x8dih prireditvah v Saporu. Tam je 17. decembra na srednji skakalnici zasedel 31. mesto, naslednjega dne na ve\xc4\x8dji napravi pa 26. mesto. Nato je februarja 1989 nastopil na svojem prvem Svetovnem prvenstvu, ki je bilo tedaj organizirano v finskem Lahtiju. Tedaj je bila Japonska \xc5\xa1e dale\xc4\x8d od rezultatov, ki jih bo prikazovala v naslednjem desetletju. Kako dale\xc4\x8d pove podatek, da so na mo\xc5\xa1tveni tekmi med petnajstimi sodelujo\xc4\x8dimi reprezentancami nastopili z vsega tremi tekmovalci in zasedli prav zadnje 15. mesto. _NEWLINE_\xc5\xbde v naslednji sezoni, 1989-90, je tedaj sedemnajstletni Kasai za\xc4\x8del nastopati na vseh tekmah in se tudi uvr\xc5\xa1\xc4\x8dati med petnajsterico, torej na mesta ki so tedaj prina\xc5\xa1ala to\xc4\x8dke. Do svojih prvih to\xc4\x8dk je pri\xc5\xa1el na tretji tekmi sezone 9. decembra v ameri\xc5\xa1kem Lake Placidu, ko je bil deveti in se s tem tudi prvi\xc4\x8d uvrstil med najbolj\xc5\xa1o deseterico. \xc5\xbde naslednji dan je ta rezultat \xc5\xa1e izbolj\xc5\xa1al, ko je bil sedmi. Sedmo mesto je najbolj\xc5\xa1i dose\xc5\xbeek v tisti sezoni, ki pa ga je dosegel \xc5\xa1e dvakrat. Vsega skupaj se je sedemkrat uvrstil med petnajsterico in zbral vsega skupaj 43 to\xc4\x8dk, ki so ga postavile na kon\xc4\x8dno 24. mesto kot najbolje uvr\xc5\xa1\xc4\x8denega Japonca. _NEWLINE_V sezoni 1990-91 Kasaiju ni \xc5\xa1lo po \xc5\xbeeljah saj je rezultatsko nazadoval. Na nobeni tekmi se mu ni uspelo uvrstiti se med petnajsterico, najbolj\xc5\xa1i je bil osemnajsti, in na koncu se ni niti uvrstil na razpredelnico skupnega se\xc5\xa1tevka.\n_START_SECTION_\n1992-94: vzpon med najbolj\xc5\xa1e\n_START_PARAGRAPH_\nPovsem druga\xc4\x8de pa je bilo v naslednji sezoni, 1991-92, ko se je ponovno prebil med najbolj\xc5\xa1e in dosegel tudi prve uvrstitve na oder za zmagovalce. 29. februarja 1992 v Lahtiju je s tretjim mestom nekoliko presenetil in pri\xc5\xa1el do prvih stopni\xc4\x8dk, potem ko je bil do tedaj najbolj\xc5\xa1i \xc5\xa1esti. \xc5\xa0e bolj\xc5\xa1i je bil v naslednjem mesecu, marcu, ko je bil najprej enkrat drugi nato pa pri\xc5\xa1el do svoje prve zmage. To je bilo 22. marca na tekmi, ki je \xc5\xa1tela dvojno. Tekma v Harrachovu je bila prirejena kot Svetovno prvenstvo v poletih, \xc5\xa1tela pa je tudi za svetovni pokal. Kasai jo je zanesljivo dobil s kar petnajstimi to\xc4\x8dkami prednosti pred drugouvr\xc5\xa1\xc4\x8denim Andreasom Goldbergerjem in dokazal, da ni samo dober skakalec pa\xc4\x8d pa tudi letalec. Na koncu je s 115 to\xc4\x8dkami sezono zaklju\xc4\x8dil na skupno devetem mestu, medtem ko je v se\xc5\xa1tevku poletov zasedel sedmo._NEWLINE_V sezoni 1992-93 je tedaj dvajsetletni Kasai rezultatsko \xc5\xa1e bolj napredoval. Za\xc4\x8del je sicer zelo spremenljivo, na prvih tekmah je bil enkrat sedmi, na preostalih pa niti ni bil na mestih, ki prina\xc5\xa1ajo to\xc4\x8dke. Vse to se je spremenilo, ko je pri\xc5\xa1la na vrsto Novoletna turneja. Tam je \xc5\xbee na prvi tekmi v Oberstdorfu zasedel tretje mesto, nato pa na presti\xc5\xbeni tekmi na novega leta dan v Ga-Paju celo zmagal. Zatem je na avstrijskem delu turneje bil ponovno na zmagovalnem odru, ko je zasedel tretje in drugo mesto ter turnejo kon\xc4\x8dal na skupno drugem mestu. Zaostal je le za zmagovalcem Goldbergerjem. V nadaljevanju sezone je nato dosegal same vrhunske rezultate, vedno je bil med prvo deseterico in tudi dvakrat je uspel zmagati. Poleg teh posami\xc4\x8dnih dose\xc5\xbekov je bil na finalu v Planici v postavi japonske ekipe, ki je dobila mo\xc5\xa1tveno preizku\xc5\xa1njo. Vsega skupaj je zbral \xc5\xa1est posami\xc4\x8dnih uvrstitev na stopni\xc4\x8dke, od tega so tri zmage ter eno drugo in dve tretji mesti. V skupnem se\xc5\xa1tevku sezone je zasedel kon\xc4\x8dno tretje mesto s 172 osvojenimi to\xc4\x8dkami. Zaostal je le za zmagovalcem, \xc5\xbee omenjenim Golbergerjem in drugouvr\xc5\xa1\xc4\x8denim \xc4\x8cehom Jaroslavom Sakalo. _NEWLINE_V sezoni 1993-94 je nadaljeval z uvrstitvami med najbolj\xc5\xa1e. Na Novoletni turneji se je dvakrat povzpel na zmagovalni oder z drugim in tretjim mestom na avstrijski polovici turneje in v skupni razvrstitvi kon\xc4\x8dal takoj za najbolj\xc5\xa1imi tremi, zasedel je nehvale\xc5\xbeno \xc4\x8detrto mesto. Nato je na prvi naslednji tekmi uspel zmagati. To je bilo 9. januarja v avstrijskem Muraju in s tem je zabele\xc5\xbeil svojo peto zmago. To je bila njegova edina zmaga v tisti sezoni, poleg nje je bil \xc5\xa1e enkrat drugi in dvakrat tretji, torej skupno \xc5\xa1tiri uvrstitve na stopni\xc4\x8dke. Na koncu je bil v se\xc5\xa1tevku sezone uvr\xc5\xa1\xc4\x8den na \xc5\xa1esto mesto s 526 to\xc4\x8dkami. _NEWLINE_Februarja 1994 je nastopil na svojih drugih Olimpijskih igrah. Zimske olimpijske igre so bile takrat prirejene na norve\xc5\xa1kem v Lillehamerju in na njih je pri\xc5\xa1el do svoje prve medalje. To je bilo 22. februarja na ekipni tekmi, v japonski postavi pa so bili Jinja Ni\xc5\xa1ikata, Takanobu Okabe, Kasai in Masahiko Harada.\n_START_SECTION_\n1995-97: nazadovanje\n_START_PARAGRAPH_\nV sezoni 1995-96 je nadaljeval s tekmovanjem, potem ko je eno leto pavziral. Vendar tokrat rezultatsko ni bil ve\xc4\x8d tam kjer je bil prej. Sicer se je ve\xc4\x8dinoma uvr\xc5\xa1\xc4\x8dal med dobitnike to\xc4\x8dk toda po navadi na mesta druge polovice trideseterice. Najbolj\xc5\xa1a rezultata sta eno deveto in dvanajsto mesto. Do konca je zbral samo 132 to\xc4\x8dk in sezono kon\xc4\x8dal na skupno 36. mestu. _NEWLINE_V naslednji sezoni, to je bila sezona 1996-97, se je nekoliko popravil in trikrat pri\xc5\xa1el do mest med prvo deseterico. Med njimi je tudi ena uvrstitev na oder za zmagovalce, ki jo je dosegel z drugim mestom na tekmi v doma\xc4\x8di Hakubi. To je bila zanj prva uvrstitev na stopni\xc4\x8dke po treh letih. V skupnem se\xc5\xa1tevku sezone je bil uvr\xc5\xa1\xc4\x8den na skupno 17. mesto s 351 osvojenimi to\xc4\x8dkami.\n_START_SECTION_\n1998-2001: ponovno med najbolj\xc5\xa1imi\n_START_PARAGRAPH_\nPo zadnjih dveh povpre\xc4\x8dnih sezonah je v sezoni 1997-98 ponovno pri\xc5\xa1el do spodobnej\xc5\xa1ih rezultatov. Dosegel je trinajst uvrstitev med prvo deseterico, od tega je bil \xc5\xa1tirikrat na stopni\xc4\x8dkah. Med temi \xc5\xa1tirimi uvrstitvami je tudi zmaga, ki jo je dosegel na zadnji tekmi sezone v slovenski Planici. To je bila za Kasaija \xc5\xa1esta zmaga in prva po dobrih \xc5\xa1tirih letih. Na koncu je v se\xc5\xa1tevku sezone zasedel deseto mesto s 720 to\xc4\x8dkami. _NEWLINE_Februarja 1998 je nastopil na doma\xc4\x8dih Olimpijskih igrah, ki so bile v Naganu. Tam je nastopil zgolj na tekmi posameznikov kjer je zasedel sedmo mesto. Navkljub temu dobremu rezultatu pa na njegovo razo\xc4\x8daranje ni bil uvr\xc5\xa1\xc4\x8den v japonsko postavo, ki je nastopila na mo\xc5\xa1tveni preizku\xc5\xa1nji. Tako je ostal na doma\xc4\x8dih igrah brez \xc5\xbeeljenega odli\xc4\x8dja. _NEWLINE_V sezoni 1998-99 je dosegal same dobre rezultate. Nastopil je na devetindvajsetih tekmah in se \xc5\xa1tiriindvajsetkrat uvrstil med najbolj\xc5\xa1o deseterico. Od tega je \xc5\xa1tirinajst uvrstitev na zmagovalni oder, \xc5\xa1est zmag in eno drugo ter sedem tretjih mest. Eno zmago je dosegel na Novoletni turneji, ki jo je kon\xc4\x8dal na drugem mestu, zaostal je le za Jannejem Ahonenom. Dve zmagi je uspel dose\xc4\x8di na Nordijski turneji, ki jo je tudi dobil. Dobil je tudi zadnjo tekmo sezone v Planici in tako vknji\xc5\xbeil tudi zmago na poletih, v katerih je bil skupno drugi. Vsega skupaj je zbral 1598 to\xc4\x8dk in v skupnem se\xc5\xa1tevku sezone pristal na tretjem mestu. Pred njim sta bila le zmagovalec Martin Schmitt in pa drugouvr\xc5\xa1\xc4\x8deni Ahonen. _NEWLINE_Februarja 1999 se je udele\xc5\xbeil Svetovnega prvenstva, ki je bilo organizirano v avstrijskem Ramsau. Tam je bil na posami\xc4\x8dni tekmi na srednji skakalnici peti, torej nedale\xc4\x8d od mest, ki prina\xc5\xa1ajo medalje. Nato je na ve\xc4\x8dji napravi zasedel deseto mesto in zopet ostal brez odli\xc4\x8dja. Iz\xc5\xa1lo pa se mu je 20. februarja na mo\xc5\xa1tveni preizku\xc5\xa1nji kjer je japonska ekipa z drugim mestom osvojila srebrno medaljo. V postavi so bili Kasai, Hideharu Mijahira, Masahiko Harada in Kazujo\xc5\xa1i Funaki. _NEWLINE_Nato je v sezoni 1999-00 sicer \xc5\xa1e vedno dosegal dobre rezultate, le tistih najbolj\xc5\xa1ih mest mu ni uspelo osvojiti. Tako je bil njegov najbolj\xc5\xa1i rezultat sezone peto mesto, ki ga je zasedel trikrat, vi\xc5\xa1je pa ni \xc5\xa1el. Na koncu je v skupnem se\xc5\xa1tevku sezone zasedel 15. mesto s 436 to\xc4\x8dkami. _NEWLINE_Februarja 2000 se je udele\xc5\xbeil Svetovnega prvenstva v poletih, ki je bilo v Vikersundu in tam bil s petim mestom nedale\xc4\x8d od najbolj\xc5\xa1ih. _NEWLINE_V sezoni 2000-01 je bil ponovno med najbolj\xc5\xa1imi. \xc5\xbde na uvodnih tekmah se mu je uspelo povzpeti se na stopni\xc4\x8dke z dvema drugima mestoma. Nato je na prvi tekmi Novoletne turneje bil ponovno drugi v Oberstdorfu, zatem pa celo zmagal na novoletni tekmi v Ga-Paju. Na tretji tekmi turneje v Innsbrucku je bil tretji in pred zadnjo tekmo mu je zelo dobro kazalo v skupni razvrstitvi turneje. Na Kasaijevo nesre\xc4\x8do pa se mu je nastop v Bischofshofnu povsem ponesre\xc4\x8dil, bil je \xc5\xa1ele na 44. mestu, in na lestvici turneje je kon\xc4\x8dal zgolj na 12. mestu. V nadaljevanju sezone se ni ve\xc4\x8d uspel uvrstiti na zmagovalni oder, je pa zato zasedal mesta v prvi deseterici in je bil vedno v stiku z najbolj\xc5\xa1imi. Vsega skupaj je dosegel \xc5\xa1tiri uvrstitve na stopni\xc4\x8dke, od tega je ena zmaga in eno drugo ter dve tretji mesti. Poleg teh posami\xc4\x8dnih dose\xc5\xbekov velja omeniti \xc5\xa1e vsaj eno mo\xc5\xa1tveno preizku\xc5\xa1njo. In sicer tisto 19. januarja v Park Cityju, ko je japonska ekipa slavila zmago pred ostalimi mo\xc5\xa1tvi. V postavi so bili Kazujo\xc5\xa1i Funaki, Kazuja Jo\xc5\xa1ioka, Masahiko Harada in Kasai. Ob tej ekipni zmagi je bil \xc5\xa1e dvakrat na tretjem mestu z japonsko ekipo. V skupnem se\xc5\xa1tevku sezone je kon\xc4\x8dal takoj za najbolj\xc5\xa1imi tremi na \xc4\x8detrtem mestu s 728 to\xc4\x8dkami.\n_START_SECTION_\n2002-08:\n_START_PARAGRAPH_\nV sezoni 2001-02 je rezultatsko nazadoval. V celi zimi je dosegel vsega tri uvrstitve med prvo deseterico. Najbolj\xc5\xa1i je bil 26. januarja v doma\xc4\x8dem Saporu, ko je s tretjim mestom se veselil edinih stopni\xc4\x8dk. Tako je ne preve\xc4\x8d uspe\xc5\xa1no sezono kon\xc4\x8dal na skupno 23. mestu z vsega 219 osvojenimi to\xc4\x8dkami. _NEWLINE_Naslednjo sezono, 2002-03, je tedaj \xc5\xbee tridesetletni Kasai odskakal v dveh razli\xc4\x8dnih predstavah. Prvi del sezone ni bil ni\xc4\x8d posebnega, sicer se je uvr\xc5\xa1\xc4\x8dal med trideseterico toda brez kakih vidnej\xc5\xa1ih uspehov. Nato pa je v drugem delu nastopal kot prerojen in dosegal odli\xc4\x8dne rezultate. Med drugim je po dobrih dveh letih pri\xc5\xa1el do nove, svoje \xc5\xa1tirinajste zmage. To je bilo 9. februarja v nem\xc5\xa1kem Willingenu, ko sta s Mijahiro slavila dvojno japonsko zmago. Mimogrede, na tretjem mestu je bil takrat Robert Kranjec. Vsega skupaj je zbral devet uvrstitev med deseterico, od tega je ena zmaga, njegova edina uvrstitev na zmagovalni oder tiste sezone. Na koncu je v skupnem se\xc5\xa1tevku kot najbolje uvr\xc5\xa1\xc4\x8deni Japonec s 548 to\xc4\x8dkami zasedel trinajsto mesto. _NEWLINE_Na Svetovno prvenstvo, ki je bilo februarja 2003 v italijanskem Val di Fiemmeju je Kasai pri\xc5\xa1el v zelo dobri formi in od tam odnesel odli\xc4\x8dja iz vseh treh prireditev. Najprej je 22. februarja na veliki napravi zasedel tretje mesto in osvojil bronasto medaljo. Naslednji dan je bil v japonski postavi, ki je na mo\xc5\xa1tveni preizku\xc5\xa1nji zasedla drugo mesto in osvojila srebrno medaljo. Nato je 28. februarja na srednji skakalnici ponovil dose\xc5\xbeek iz ve\xc4\x8dje naprave in poleg ekipnega srebra domov odnesel dve bronasti kolajni. _NEWLINE_V sezoni 2003-04 je dosegal dobre rezultate. Med najbolj\xc5\xa1o deseterico se je uspel uvrstiti to\xc4\x8dno desetkrat, od tega so tri uvrstitve na oder za zmagovalce. Med njimi je njegova petnajsta zmaga v karieri, ki jo je uspel dose\xc4\x8di 28. februarja v ameri\xc5\xa1kem Park Citiju. Vsega skupaj je zbral 631 to\xc4\x8dk in na koncu zasedel osmo mesto kot najbolj\xc5\xa1i Japonec. _NEWLINE_Sezona 2004-05 je bila za Sakaija razmeroma povpre\xc4\x8dna. Sicer se je dokaj redno uvr\xc5\xa1\xc4\x8dal med dobitnike to\xc4\x8dk, manjkalo pa je vrhunskih rezultatov. Eno peto in dve \xc5\xa1esti mesti so najve\xc4\x8d kar je uspel dose\xc4\x8di in na koncu je v skupnem se\xc5\xa1tevku zasedel 16. mesto s 416 to\xc4\x8dkami. _NEWLINE_V sezoni 2005-06 je \xc5\xa1e nekoliko nazadoval. Tri uvrstitve med najbolj\xc5\xa1o deseterico, med njimi \xc4\x8detrto mesto doma v Saporu, so bili Sakaijevi prese\xc5\xbeki v tisti zimi. V skupnem se\xc5\xa1tevku sezone je zasedel zgolj 21. mesto za 249 osvojenih to\xc4\x8dk. _NEWLINE_Sezona 2006-07 je bila za Noriakija zelo spremenljiva. Odprl jo je s petdesetim, zadnjim mestom na prvi tekmi. In to je bila sploh edina uvrstitev na uvodnih tekmah. Nato je na novoletni dan presenetil in zasedel tretje mesto v Ga-Paju. Drugi rezultati Novoletne turneje niso bili niti pribli\xc5\xbeno podobni in kon\xc4\x8dal jo je \xc5\xa1ele na 34. mestu. Do konca sezone je nato bil le \xc5\xa1e enkrat med prvo deseterico z devetim mestom v Oslu. V skupnem se\xc5\xa1tevku sezone je na koncu pristal na 26. mestu z vsega 182 to\xc4\x8dkami. _NEWLINE_Leta 2007 je bilo Svetovno prvenstvo organizirano v Noriakijevi domovini v Saporu. Tam je bil na tekmah posameznikov povpre\xc4\x8den, na srednji napravi je bil \xc5\xa1ele na 34. mestu, na ve\xc4\x8dji pa na 24. Zato pa je bil v japonski postavi, ki je na ekipni tekmi zasedla tretje mesto in pobrala bronasto medaljo. V bronasti postavi so bili \xc5\xa0oheji To\xc4\x8dimoto, Takanobu Okabe, Daiki Ito in Kasai. _NEWLINE_V sezoni 2007-08 je \xc5\xa1e bolj nazadoval. Sicer se je ve\xc4\x8dinoma uvr\xc5\xa1\xc4\x8dal med dobitnike to\xc4\x8dk toda bolj na mesta v drugi polovici trideseterice. Najbolj\xc5\xa1i je bil dvakrat enajsti in na koncu je v skupnem se\xc5\xa1tevku zasedel 34. mesto s 122 to\xc4\x8dkami.\n_START_SECTION_\n2009-13:\n_START_PARAGRAPH_\nV sezoni 2008-09 je za\xc4\x8del slab\xc5\xa1e, se v uvodnih tekmah ve\xc4\x8dkrat uvrstil na sam rep trideseterice, in nato iz tekme v tekmo popravljal svoje rezultate ter se za\xc4\x8del uvr\xc5\xa1\xc4\x8dati \xc4\x8dedalje vi\xc5\xa1je. Potem ko je pri\xc5\xa1el \xc5\xbee do nekaj uvrstitev med prvih deset mu je enkrat uspelo povzpeti se tudi na zmagovalni oder kjer ga ni bilo \xc5\xbee dve leti. 8. februarja je v Willingenu zasedel tretje mesto kar so bile njegove edine stopni\xc4\x8dke v sezoni. Vsega skupaj je zbral osem uvrstitev med prvo deseterico in sezono kon\xc4\x8dal na skupno 15. mestu s 409 to\xc4\x8dkami. _NEWLINE_Februarja 2009 je nastopil na Svetovnem prvenstvu, ki je bilo organizirano v \xc4\x8de\xc5\xa1kem Liberecu. Tam je na posami\xc4\x8dni tekmi srednje skakalnice zasedel zgolj trideseto mesto. Veliko bolje mu je kazalo na ve\xc4\x8dji napravi kjer je v kvalifikacijah celo zmagal. Nato pa se mu na tekmi ni iz\xc5\xa1lo, bil je uvr\xc5\xa1\xc4\x8den \xc5\xa1ele na 32. mesto. Vse skupaj pa se je popravilo na mo\xc5\xa1tveni preizku\xc5\xa1nji kjer je japonska ekipa zasedla tretje mesto in osvojila bronasto odli\xc4\x8dje. V postavi so bili \xc5\xa0oheji To\xc4\x8dimoto, Takanobu Okabe, Daiki Ito in Kasai, torej enaka postava kot pred dvema letoma, ki je takrat prav tako osvojila bron. _NEWLINE_V pripravljalnem obdobju pred naslednjo zimo je nastopil na ve\xc4\x8d tekmah za poletno Veliko nagrado in na eni od njih tudi zmagal. To je bilo 29. avgusta v Hakubi. Nato mu v sezoni 2009-10 ni \xc5\xa1lo tako dobro. Sicer je osvajal mesta, ki prina\xc5\xa1ajo to\xc4\x8dke toda na vrh ni segel. \xc5\xa0e najbolj\xc5\xa1i je bil na doma\xc4\x8di tekmi v Saporu kjer je z drugim mestom osvojil edine stopni\xc4\x8dke v sezoni. Vsega skupaj je zbral pet uvrstitev med prvih deset in sezono zaklju\xc4\x8dil na skupno 17. mestu s 344 to\xc4\x8dkami. _NEWLINE_Februarja 2010 je v starosti 37 let nastopil \xc5\xbee na svojih \xc5\xa1estih Olimpijskih igrah. Tam je sicer nastopil dobro toda ne dovolj za osvojitev kakega odli\xc4\x8dja. Na posami\xc4\x8dnih tekmah je bil sedemnajsti na srednji in osmi na ve\xc4\x8dji skakalnici. Na mo\xc5\xa1tveni preizku\xc5\xa1nji pa je njegova ekipa zasedla peto mesto. Tako je moral osvojitev nove olimpijske medalje prestaviti na naslednje igre. _NEWLINE_V sezoni 2010-11 je le enkrat pri\xc5\xa1el med prvih deset. Tako je bil njegov najbolj\xc5\xa1i rezultat peto mesto, ki ga je zasedel v Zakopanih. V skupnem se\xc5\xa1tevku sezone je s 197 to\xc4\x8dkami kon\xc4\x8dal na 25. mestu. _NEWLINE_Sezona 2011-12 je bila njegova najslab\xc5\xa1a v zadnjih dveh desetletjih. To\xc4\x8dke je osvojil na vsega sedmih tekmah, pa \xc5\xa1e to z izjemo enega petnajstega mesta, je bil po navadi povsem na repu trideseterice. Tako je skupno osvojil samo 45 to\xc4\x8dk in zasedel 51. mesto v skupnem se\xc5\xa1tevku sezone, ki mu ni \xc5\xa1la po \xc5\xbeeljah in je bolj za pozabo. _NEWLINE_Toda kljub starosti 40 let in izredno slabim rezultatom v zadnji sezoni je Kasai vztrajal in se nato v sezoni 2012-13 po\xc4\x8dasi a zanesljivo tudi pobral. Tako je sezono za\xc4\x8del s 19. mestom, nadaljeval z desetim in nato celo sedmim mestom ter krize je bilo konec. Do finala v Planici je redno osvajal to\xc4\x8dke nato pa v zadnjih tekmah sezone v Sloveniji z dvema \xc4\x8detrtima mestoma pri\xc5\xa1el povsem v bli\xc5\xbeino odra za zmagovalce. Vsega skupaj je zbral pet uvrstitev med prvih deset in sezono kon\xc4\x8dal na skupno 24. mestu s 328 osvojenimi to\xc4\x8dkami.\n_START_SECTION_\n2014-16:\n_START_PARAGRAPH_\nPred naslednjo zimo je nastopal na tekmah za poletno Veliko nagrado in na njih dosegel nekaj uspehov. Najprej je 27. julija 2013 bil v japonski postavi, ki je zmagala na tekmi me\xc5\xa1anih ekip v Hinterzartnu. V postavi so bili Juki Ito, Kasai, Sara Takana\xc5\xa1i in Juta Watase. Nato je 24. avgusta dobil posami\xc4\x8dno tekmo v Hakubi, ki sta jo zmagala s povsem enakim to\xc4\x8dkovnim izkupi\xc4\x8dkom skupaj s Jernejem Damjanom. Zatem je v sezoni 2013-14 tekmoval kot prerojen in se ponovno uvr\xc5\xa1\xc4\x8dal med najbolj\xc5\xa1e. Po ve\xc4\x8d uvrstitvah med prvih deset na uvodnih tekmah je 15. decembra v Titisee-Neustadtu zasedel tretje mesto in s tem po treh letih ponovno stal na zmagovalnem odru. Dober je bil tudi na Novoletni turneji, ki jo je zaklju\xc4\x8dil na petem mestu. Nato pa je 11. januarja na Kulmski letalnici po desetih letih dosegel novo zmago v svetovnem pokalu, in sicer svojo \xc5\xa1estnajsto. S to zmago je pri 41 letih postal najstarej\xc5\xa1i zmagovalec tekme za svetovni pokal. Vsega skupaj je bil na stopni\xc4\x8dkah \xc5\xa1estkrat, od tega je ena zmaga in pet tretjih mest. V skupnem se\xc5\xa1tevku sezone je zasedel peto mesto s 1062 osvojenimi to\xc4\x8dkami._NEWLINE_Februarja 2014 je nastopil \xc5\xbee na svojih sedmih Olimpijskih igrah, ki so bile takrat organizirane v ruskem So\xc4\x8diju. Od tam je domov odnesel dve medalji in s postavljenim rekordom najstarej\xc5\xa1ega dobitnika odli\xc4\x8dja smu\xc4\x8darskih skakalcev. Najprej je nastopil na posami\xc4\x8dni tekmi na srednji skakalnici in zasedel osmo mesto. Nato je dne 15. februarja na ve\xc4\x8dji napravi zasedel drugo mesto in se okitil s srebrno medaljo. \xc5\xa0e drugo medaljo na teh igrah, tokrat bronasto, je prejel na mo\xc5\xa1tveni preizku\xc5\xa1nji kjer je japonska postava zasedla tretje mesto. V bronasti ekipi so bili Reruhi \xc5\xa0imicu, Taku Takeu\xc4\x8di, Daiki Ito in Kasai. _NEWLINE_V sezoni 2014-15 je \xc5\xbee na uvodnih tekmah za\xc4\x8del vrhunsko. Na prvi tekmi je bil \xc5\xa1esti, na drugi \xc5\xbee tretji, na tretji pa je celo uspel zmagati. To je bilo dne 29. novembra na finskem v Kuusamu in Kasai se je veselil svoje sedemnajste zmage, ki jo je dosegel skupaj s \xc5\xa1e enim skakalnim veteranom, \xc5\xa0vicar Simon Ammann je imel namre\xc4\x8d enako \xc5\xa1tevilo to\xc4\x8dk in s Kasaijem sta zabele\xc5\xbeila dvojno zmago. V nadaljevanju sezone se je konstantno uvr\xc5\xa1\xc4\x8dal med najbolj\xc5\xa1e, le \xc5\xa1tirikrat je bil uvr\xc5\xa1\xc4\x8den izven prve deseterice, in bil ves \xc4\x8das v stiku z najbolj\xc5\xa1imi. Vsega skupaj je zbral \xc5\xa1est uvrstitev na stopni\xc4\x8dke, od tega je ena zmaga, dve drugi in tri tretja mesta. V skupnem se\xc5\xa1tevku sezone je nabral 1137 zo\xc4\x8dk in zasedel \xc5\xa1esto mesto. _NEWLINE_Februarja 2015 je nastopil na Svetovnem prvenstvu, ki je bilo organizirano v Falunu na \xc5\xa1vedskem. Tam se mu je najprej ponesre\xc4\x8dil nastop na srednji skakalnici kjer je bil \xc5\xa1ele petintrideseti. Zato pa je naslednjega dne na isti napravi na tekmi me\xc5\xa1anih ekip bil v postavi, ki je s tretjim mestom osvojila bronasto medaljo. V postavi japonske ekipe so bili Sara Takana\xc5\xa1i, Kasai, Juki Ito in Taku Takeu\xc4\x8di. V nadaljnjih tekmah prvenstva je Kasai na ve\xc4\x8dji napravi zasedel enajsto mesto, nato pa na isti skakalnici v mo\xc5\xa1tveni preizku\xc5\xa1nji zasedel nehvale\xc5\xbeno \xc4\x8detrto mesto. _NEWLINE_ _NEWLINE_V sezoni 2015-16 je ponovno dosegal vrhunske rezultate. Sicer mu tokrat ni uspelo zmagati, je pa bil na ve\xc4\x8dini tekem med najbolj\xc5\xa1imi. Vsega skupaj je zbral devetnajst uvrstitev med najbolj\xc5\xa1o deseterico, od tega je pet tretjih mest, ki so ga pripeljala do skupnega \xc5\xa1tevila \xc5\xa1estdesetih uvrstitev na oder za zmagovalce. Po koncu sezone jih je imel ravno enain\xc5\xa1estdeset in to ga uvr\xc5\xa1\xc4\x8da med najbolj\xc5\xa1e v zgodovini tega \xc5\xa1porta. Poleg tega je v tej sezoni kot prvi v zgodovini skokov zbral petstoti nastop v svetovnem pokalu, kar je svojevrsten rekord saj mu drugi niso niti blizu. Vsega skupaj je v tej sezoni zbral 909 to\xc4\x8dk in zasedel skupno osmo mesto. _NEWLINE_Januarja 2016 je nastopil na svojem rekordnem, desetem Svetovnem prvenstvu v poletih, ki je bilo prirejeno v Avstriji na Kulmski letalnici. Tam je po treh serijah poletov zasedel peto mesto in bil nedale\xc4\x8d od odli\xc4\x8dij. Njegov prvi polet je bil 240.5 metra dale\xc4\x8d kar je njegov dotedanji osebni rekord.\n_START_SECTION_\nKasaijevi rekordi\n_START_PARAGRAPH_\nZaradi dolgoletne in uspe\xc5\xa1ne prisotnosti v skakalnem \xc5\xa1portu si Noriaki lasti \xc5\xa1tevilne rekordne dose\xc5\xbeke. Kljub temu, da je ve\xc4\x8dina rekordov neuradnih je januarja 2016 od Guinnessove knjige rekordov prejel certifikata za najve\xc4\x8dje \xc5\xa1tevilo nastopov na svetovnih prvenstvih in najve\xc4\x8dje \xc5\xa1tevilo posami\xc4\x8dnih nastopov na tekmah za svetovni pokal. _NEWLINE_Tako si lasti rekordno \xc5\xa1tevilo nastopov v svetovnem pokalu, po sezoni 2015-16 jih je imel to\xc4\x8dno 502. Kot prvi je zabele\xc5\xbeil petstoti nastop, to je bilo v Planici dne 17. marca 2016. Ob tej prilo\xc5\xbenosti je od plani\xc5\xa1kih organizatorjev v dar prejel oblekico, dres za h\xc4\x8derko s \xc5\xa1tevilko 500 na njej. Ima tudi najve\xc4\x8dje \xc5\xa1tevilo uvrstitev med trideseterico, 428. In je najstarej\xc5\xa1i zmagovalec svetovnega pokala s 42 leti in 176 dnevi in s 43 leti in 272 dnevi najstarej\xc5\xa1i na stopni\xc4\x8dkah. _NEWLINE_Kar se ti\xc4\x8de svetovnih nordijskih prvenstev je rekorder v \xc5\xa1tevilu nastopov saj je bil \xc5\xbee na trinajstih. Je tudi najstarej\xc5\xa1i mo\xc5\xa1tveni prejemnik odli\xc4\x8dja z 42 leti in 261 dnevi. Na zimskih olimpijskih igrah, tekmoval je na sedmih, ima rekord kot najstarej\xc5\xa1i prejemnik posami\xc4\x8dnega (41 let, 254 dni) in ekipnega odli\xc4\x8dja (41 let, 256 dni). Je rekorder tudi po \xc5\xa1tevilu nastopov na svetovnih prvenstvih v poletih, udele\xc5\xbeil se jih je deset. Na desetem, leta 2016 je s poletom 240.5 metra postavil svoj daljinski rekord, ki velja tudi kot najdalj\xc5\xa1i polet kakega 35 in 40 let starega tekmovalca. Leto dni kasneje je na tekmi za svetovni pokal na letalnici Vikersundbakken ta dose\xc5\xbeek \xc5\xa1e popravil, ko je poletel vse do 241.5 metra. _NEWLINE_Februarja 2018 je nastopil na ZOI 2018, \xc5\xbee njegovih osmih olimpijskih igrah. Ob tem izpostavlja, da \xc5\xa1e ne namerava v pokoj. Kasai je po izra\xc4\x8dunih nem\xc5\xa1kega \xc4\x8dasnika Die Zeit na dotedanjih 537 tekmah v svetovnem pokalu vsega skupaj sko\xc4\x8dil 156 kilometrov dale\xc4\x8d.\n_START_SECTION_\nOsebno\n_START_PARAGRAPH_\nLeta 2014 se je poro\xc4\x8dil s Reino, ki jo je zasnubil po osvojitvi srebrne olimpijske medalje. Dne 13. januarja 2016 je izgubil mlaj\xc5\xa1o sestro Kumiko Maekava, ki je umrla v 39. letu starosti. Nedolgo zatem, 30. januarja 2016 je postal o\xc4\x8de, ko mu je \xc5\xbeena rodila h\xc4\x8derko.'